| **Vincentas Bočkovskis** |
| --- |
| bajoras |
| Gimė | 1829 m. birželio 10 d.Rusija Apnarų dvaras, Rumšiškių valsčius, Kauno gubernija, Rusijos imperija |
| Mirė | 1896 m. rugsėjo 4 d. (67 metai)Vilnius |
| Palaidotas (-a) | Bernardinų kapinės, Vilnius |
| Tėvas | Juozas Bočkovskis |
| Motina | Viktorija Jodkovska Bočkovska |
| Sutuoktinis (-ė) | Sofija Michailovska |
| bajoras |
|  |
| Veikla | kolegijos sekretorius, XIX a. nekilnojamojo turto prekybos ekspertas |
|  |
| Išsilavinimas | Vilniaus gimnazija |
| Parašas |
|  |

**Vincentas Bočkovskis** (lenk.  *Wincenty Bockowski*, rus. *Викентий Бочковцкий*; 1829 m. birželio 10 d. – 1896 m. rugsėjo 4 d.) – bajoras, kolegijos sekretorius, XIX a. nekilnojamojo turto prekybos ekspertas Vilniuje.

Kilmė
-----

Vincentas Bočkovskis gimė 1829 m. birželio 10 d. Apnarų dvare, kuris stovėjo netoli kelio Vilnius – Kaunas, Rumšiškių valsčiuje, bajorų Juozo Bočkovskio ir Viktorijos Jodkovskos šeimoje. Viktorija Jodkovska buvo Leono Jurgio Jodkovskio vyriausioji sesuo.

Dailininkas Jurgis Jodkovskis, gydytojas, generolas Vaclovas Bartuševičius, knygų leidėjas Adomas Dominykas Bartuševičius buvo Vincento Bočkovskio pusbroliai, Adomas Bartuševičius jo dėdė, Stanislovas Poznanskis – pusseserės Antoninos Poznanskos vyras.

Bočkovskiai naudojo herbą – Gozdava. 

herbas Gozdavaherbas Gozdava

Vaikystė ir mokslo metai
------------------------

*Bočkovskių antkapis Vilniaus Bernardinų kapinėse: palaidoti Vincento motina Viktorija iš Jodkovskių Bočkovska, Vincentas Bočkovskis, jo sūnelis Juozas ir duktė Marija Margareta (Malgožata).*
1831 m. balandžio 8 d. Vincento tėvas bajoras Juozapas Bočkovskis buvo nušautas prie Slomiankos karčiamos 1831 m. sukilimo įkarštyje prie pat Kauno, į kurį 1831 m. balandžio mėn. traukė sukilėliai, siekdami miestą užimti.

Vincą Bočkovskį augino motina, taip pat jis lankydavosi dėdės Leono Jurgio Jodkovskio Kisieliškių dvare, Jiezno parapijoje, kur gyveno jo senelė Ona Jodkovska.

Ūgtelėjęs Vincas Bočkovskis įstojo ir baigė Vilniaus gimnaziją. Jo klasėje mokėsi 29 mokiniai, tarp jų užsieniečiai, bajorai, miestiečiai, laisvieji valstiečiai, žydų tautybės gimnazistai, liuteronų, katalikų tikėjimo jaunuoliai.

Gyvenimas ir veikla Vilniuje
----------------------------

1866 m. sausio 23 d. Vilniaus šv. Teresės bažnyčioje Vincentas Bočkovskis susituokė su jaunute Vilniaus bajoraite Sofija Michailovska.

1867 metais lapkričio 6 d. Vilniuje, Tyzenhauzo name būdama 64 metų amžiaus mirė Vincento motina Viktorija, palaidota Bernardinų kapinėse.

Susituokę Vincas ir Sofija Bočkovskiai nuomojosi gyvenamąsias patalpas Pilies gatvėje, vėliau Lukiškių kvartale, pirko namą Lukiškių kvartale, vėliau apie 1890 metus pirko namą Naujamiestyje, tuometinės Astrachanės gatvėje. Bendravo su dėdės Leono Jurgio Jodkovskio šeima, pusbroliu Adomu Vnorovskiu, Sofijos brolio Juozo šeima.
Susituokęs Vincentas Bočkovskis ėjo kolegijos sekretoriaus pareigas bei užsiėmė Vilniuje nekilnojamojo turto prekyba, iš to ir pragyveno bei išlaikė šeimą.
Apie 1878 metus Vincentas Bočkovskis su žmona Sofija Michailovska ir vaikais persikėlė gyventi į kunigaikščių Vitgenšteinų namą, stovėjusį Lukiškių kvartale.

Apie 1884 m. Vincentas Bočkovskis tapo kunigaikščio Liudviko Vitgenšteino, gimusio Jiezne, Trezentolio dvare, Kisieliškių dvaro kaiminystėje, sūnaus Petro Vitgenšteino patikėtiniu ir ėmė pardavinėti Vilniuje Vitgenšteinams priklausiusias žemes, kurios jiems atiteko po Stefanijos Radvilaitės mirties, taigi, tai kartu buvo ir Radvilų žemės bei turtas.
Sandorius Vincentas Bočkovskis tvarkė notaro Leventalio, įsikūrusio Dominikonų g. 1, Vilniuje, kontoroje.

Lietuvos valstybės istorijos archyve Vilniaus jungtinių civilinio ir baudžiamojo teismo rūmų fonde yra išlikęs Vincento Bočkovskio testamentas.

Visą turtą jis paliko žmonai Sofijai. Išaugino keturis vaikus: sūnų Ksaverą Pranciškų bei dukteris Vandą Viktoriją pagal vyrą Vulešinskąją, Antoniną Mariją ir Mariją Margaritą (Malgožatą).

Bajoras Vincentas Bočkovskis mirė 1896 metais rugsėjo 4 d. nuosavame name Naujamiesčio kvartale, Vilniuje. Palaidotas Bernardinų kapinėse šalia motinos Viktorijos.

Literatūra
----------

* Dr. Irma Randakevičienė. Bajoras Vincentas Bočkovskis – nekilnojamo turto prekybos ekspertas XIX amžiuje.
* Dr. Irma Randakevičienė. Gyvenimai, likę po vandeniu.
* Lietuvos valstybės istorijos archyve saugoma Bočkovskių geneologinė byla, 391 fondas, 4 apyrašas, byla Nr. 175.